text: Позицията на МВнР за Беларус: Безпрецедентно въздушно пиратство | boulevardbulgaria.bg
  Позицията на МВнР за Беларус: Безпрецедентно въздушно пиратство
  Служебният външен министър на България – Светлан Стоев – осъди действията на властите в Беларус, които в неделя отклониха самолет на Ryanair в Минск, за да арестуват опозиционния журналист Роман Протасевич.
  "За първи път се случва такова нещо. Това е въздушно пиратство, което не знам дали си даваме сметка до какви измерения може да достигне. Освен принудителното кацане на самолета, се появява и въпросът за личните данни на пътниците - кой ги получава, кой има право да разполага с тях, по какъв начин се предоставят на службите. Ако това се превърне в практика, мисля, че сме изправени пред нови предизвикателства във въздушния транспорт", заяви Стоев на брифинг във вторник.
  Той каза, че в 9 ч. сутринта е била проведена среща между ръководителя на Генерална дирекция "Двустранни отношения" Василий Такев с посланика на Беларус у нас.
  "Виждате, че и в рамките на Европейския съвет тази тема влезе като тема номер едно, без да е предвидена, и се взеха решения, свързани с възприемането на санкции, които да бъдат приложени буквално в близките дни", припомни министърът.
  Светлан Стоев заяви, че на борда на самолета на Ryanair, който е летял от Атина до Вилнюс, не е имало български гражданин, каквато информация се появи в неделя.